Inengi Labantu BakoBulawayo Bathi Abayidlalanga Kuhle IKhisimusi
Abantu bakoBulawayo bakhala ngokuthi baphazanyiselwe iKhisimusi yalonyaka yikuswelakala kwamafutha ezimotha
BULAWAYO — Ukuswelakala kwempahla ezitolo kanye lamafutha emota kuphazamise ukuthakazelelwa kosuku lweKhisimusi edolobheni lako Bulawayo. Isizalwane sedolobho lako Bulawayo esisebenzela elizweni lase South Aftica uNobuhle Ndlovu uthi usuku lweKhisimusi lufike lwaze lwedlula engalubonanga ngoba etshone emzileni wokuthenga amafutha emote. UAshley Mahlaba yena ohlala elokitshini le Nkulumane uthi ikhisimusi yakulezinsuku ivele isiyehlukile kuleyakudala ngenxa yesimo sezomnotho esingamanga kuhle. Ukudula kwentengo yezinto yiso isizatho esikhulunywe nguJane Mthupha esokuba kungani engazange ekhwabithe ikhisimusi yalonyaka. USanele Moyo laye uthi akazange vele azihluphe ngokunaka usuku lwekhisimusi ngoba engazange enelise ukuthenga ezimnandi. UCollen Nare yena uthi ubelulungisele waphelela usuku lwekhisimusi kodwa usuke wasephazamiswa yikungezwa kuhle. UNothando Sibanda osebenzela elizweni lase Botswana uthi ikhefu lekhisimusi yisikhathi esokuba bezophumula besekhaya kodwa lonyaka yena akakutholi ukuphumula ngoba elokitshini le Magwegwe lapho ahlala khona amanzi etshona engekho etholakala phakathi kobusuku. Umasipala wedolobho lako Bulawayo uvuselele uhlelo lokuvala amanzi kwamanye amalanga ngoba esithi amazinga amanzi asendaweni ye Magwegwe Resevoir aseyehle kakhulu. Ukusilela kwemali yiyo imbangela enkulu edale ukuba uzulu engenelisi ukuthakazelela usuku lwekhisimusi ndawonye lokungatholakali kwamafutha ezimota njengoba imizila endaweni ezithengisa amafutha ihlala imide.